b'\n_START_ARTICLE_\nIzidor Zavr\xc5\xa1nik\n_START_SECTION_\n\xc5\xbdivljenje\n_START_PARAGRAPH_\nRodil se je o\xc4\x8detu kroja\xc4\x8du in cerkovniku, v Mariboru je obiskoval gimnazijo, v tem \xc4\x8dasu je \xc5\xbee pesnil, dramatiziral Cankarjevega \xc5\xa0imna Sirotnika, za \xc4\x8dasopise je ilustriral Jur\xc4\x8di\xc4\x8devega Jurija Kozjaka in Fin\xc5\xbegarjev roman Pod svobodnim soncem. Med 1936 in 1941 je \xc5\xa1tudiral na Visoki teolo\xc5\xa1ki \xc5\xa1oli v Mariboru, tudi med tem \xc4\x8dasom se je \xc5\xa1ir\xc5\xa1e udejstvoval. Ob nevarnosti vojne so bili diakoni iz mariborskega bogoslovja na cvetno nedeljo, 6. aprila 1941, pred\xc4\x8dasno posve\xc4\x8deni v duhovnike, zaradi operacije slepi\xc4\x8da pa je bil Izidor posve\xc4\x8den 11. maja, ko je bil Maribor \xc5\xbee pod nem\xc5\xa1ko okupacijo._NEWLINE_6. januarja 1942 ga je na Gomilskem aretiral gestapo. Nekaj \xc4\x8dasa je pre\xc5\xbeivel v zaporih, kjer so ga po pri\xc4\x8devanjih tudi mu\xc4\x8dili. Potem so ga nenadoma izpustili s pogojem, da bo redno poro\xc4\x8dal. Lotil se je ponovne oskrbe osamljenih \xc5\xbeupnij. V zgodnji jeseni 1942 so ga zopet zaprli v celjske zapore, kjer so ga zopet mu\xc4\x8dili. Nato je bil preme\xc5\xa1\xc4\x8den v zapore v Mariboru. 9. marca so ga \xc5\xa1e obiskali doma\xc4\x8di, ob tem je izrazil upanje, da bo poslan v koncentracijsko tabori\xc5\xa1\xc4\x8de. Naslednji dan, 10. marca 1943, na pepelni\xc4\x8dno sredo, so nem\xc5\xa1ki vojaki v Mariboru ustrelili 25 talcev, na drugem mestu je bil Izidor Zavr\xc5\xa1nik.'